ตลท.เผยดัชนี SET ม.ค.61 ทุบสถิติ “ออลไทม์ไฮ” พร้อมโชว์ยีลด์ 2.68% สูงกว่าตลาดเอเชีย
ตลท.เผยดัชนี SET ม.ค.61 พุ่งแตะ 1,838.96 จุด ทุบสถิติ "ออลไทม์ไฮ" ตอบรับปัจจัยบวกใน-ตปท. พร้อมโชว์ยีลด์ 2.68% ซึ่งสูงกว่าค่าเฉลี่ยตลาดหลักทรัพย์ในเอเชีย
8 ก.พ. 2561

ตลาดหลักทรัพย์แห่งประเทศไทย (ตลท.) รายงานสรุปภาพรวมภาวะตลาดหลักทรัพย์ ณ สิ้นเดือนมกราคม 2561 ว่า ดัชนีตลาดหลักทรัพย์ไทย (SET Index) ปิดที่ 1,826.86 จุด เพิ่มขึ้น 4.2% จากสิ้นปี 2560  มีมูลค่าหลักทรัพย์ตามราคาตลาดรวมของ SET และ mai ณ สิ้นเดือนมกราคม  2561 เพิ่มขึ้นเป็น 18.7 ล้านล้านบาท  มูลค่าซื้อขายเฉลี่ยต่อวันของ SET และ mai ในเดือนมกราคม 2561 รวมอยู่ที่ 78,842 ล้านบาท เพิ่มขึ้น 35% จากช่วงเดียวกันของปีก่อน
ทั้งนี้ SET Index ทำสถิติสูงสุดตั้งแต่เปิดทำการซื้อขายในปี 2518 โดยปิดที่ระดับ 1,838.96 จุด เมื่อวันที่ 24 มกราคมที่ผ่านมา
โดย ดร.ภากร ปีตธวัชชัย รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า ในเดือนมกราคม 2561 SET index ทำสถิติสูงสุดใหม่อย่างต่อเนื่องและปรับตัวเพิ่มขึ้นในทิศทางเดียวกับตลาดหลักทรัพย์อื่นในเอเชีย
โดยปัจจัยภายนอกประเทศเป็นปัจจัยสนับสนุนที่สำคัญ เช่น ราคาน้ำมันที่ปรับตัวเพิ่มขึ้น แนวโน้มการขยายตัวต่อเนื่องของเศรษฐกิจสหรัฐ ในขณะที่เศรษฐกิจไทยยังคงมีแนวโน้มเติบโตจากการส่งออกและการท่องเที่ยวเป็นสำคัญ
อย่างไรก็ตามในปี 2561 เสถียรภาพทางด้านเศรษฐกิจจีน การขึ้นดอกเบี้ยของสหรัฐ รวมถึงการดำเนินนโยบายการเมืองระหว่างประเทศเป็นประเด็นที่ผู้ลงทุนควรให้ความสำคัญภาวะตลาดหลักทรัพย์ไทยในเดือนมกราคม 2561
โดยผู้ลงทุนต่างประเทศขายสุทธิในตลาดหลักทรัพย์ไทย 5,468 ล้านบาท ซึ่งสวนทางกับตลาดหลักทรัพย์อื่นในภูมิภาคและสวนทางกับตลาดตราสารหนี้ของไทยที่ผู้ลงทุนต่างประเทศมีสถานะซื้อสุทธิในเดือนมกราคม
สำหรับดัชนีตลาดหลักทรัพย์ไทย (SET Index) ณ สิ้นเดือนมกราคม 2561 ปิดที่ 1,826.86 จุด เพิ่มขึ้น 4.2% จากสิ้นปี 2560 โดยมี 4 กลุ่มอุตสาหกรรมที่ปรับตัวเพิ่มขึ้นมากกว่า SET Index ได้แก่ กลุ่มทรัพยากร กลุ่มสินค้าอุตสาหกรรม กลุ่มสินค้าอุปโภคบริโภค และกลุ่มธุรกิจการเงิน ตามลำดับ
ส่วน Forward P/E ของตลาดหลักทรัพย์ไทย ณ สิ้นเดือนมกราคม 2561 อยู่ที่ระดับ 16.6 ขณะที่ Historical P/E อยู่ที่ระดับ 19.82 ซึ่งทั้ง Forward P/E และ Historical P/Eสูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ระดับ 15.26 เท่า และ 17.82 เท่า ตามลำดับ
ด้านอัตราเงินปันผลตอบแทน ณ สิ้นเดือนมกราคม 2561 อยู่ที่ระดับ 2.68% ซึ่งสูงกว่าค่าเฉลี่ยของตลาดหลักทรัพย์ในเอเชียที่อยู่ที่ 2.35%
ขณะเดียวกันมูลค่าหลักทรัพย์ตามราคาตลาดรวมของ SET และ mai ณ สิ้นเดือนมกราคม 2561 อยู่ที่ 18.7 ล้านล้านบาท เพิ่มขึ้น 4.2% จากสิ้นปี 2560
ด้านมูลค่าซื้อขายเฉลี่ยต่อวันของ SET และ mai ในเดือนมกราคม 2561 รวมอยู่ที่ 78,842 ล้านบาท เพิ่มขึ้น 35% จากช่วงเดียวกันของปีก่อน
ขณะที่ภาวะตลาดสัญญาซื้อขายล่วงหน้าในเดือนมกราคม 2561 ตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 510,980 สัญญา ซึ่งเพิ่มขึ้น 30.5% จากเดือนก่อน มาจากการซื้อขาย SET 50 index futures และ SET 50 index options รวมทั้ง Single stock futures ที่เพิ่มขึ้น